CELEX: 32020D0667
Language: hu
Date: 2020-05-06 00:00:00
Title: A Bizottság (EU) 2020/667 végrehajtási határozata (2020. május 6.) a 2012/688/EU határozatnak az 1 920–1 980 MHz-es és a 2 110–2 170 MHz-es frekvenciasávra alkalmazandó releváns műszaki feltételek naprakésszé tétele tekintetében történő módosításáról (az értesítés a C(2020) 2816. számú dokumentummal történt) (EGT-vonatkozású szöveg)

19.5.2020   
               
               
                  HU
               
               
                  Az Európai Unió Hivatalos Lapja
               
               
                  L 156/6
               
            
         A BIZOTTSÁG (EU) 2020/667 VÉGREHAJTÁSI HATÁROZATA
         (2020. május 6.)
         a 2012/688/EU határozatnak az 1 920–1 980 MHz-es és a 2 110–2 170 MHz-es frekvenciasávra alkalmazandó releváns műszaki feltételek naprakésszé tétele tekintetében történő módosításáról
         
            
               (az értesítés a C(2020) 2816. számú dokumentummal történt)
            
         
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Közösség rádióspektrum-politikájának keretszabályozásáról szóló, 2002. március 7-i 676/2002/EK európai parlamenti és tanácsi határozatra („Rádióspektrum-határozat”) (1) és különösen annak 4. cikke (3) bekezdésére,
         mivel:
         
                     (1)
                  
                  
                     A 2012/688/EU bizottsági határozat (2) – elsősorban a végfelhasználók számára nyújtott vezeték nélküli széles sávú szolgáltatásokat szem előtt tartva – harmonizálta az 1 920–1 980 MHz-es és a 2 110–2 170 MHz-es frekvenciasávnak az Unióban elektronikus hírközlési szolgáltatások (ECS-ek) nyújtására alkalmas földfelszíni rendszerek általi használatára vonatkozó műszaki feltételeket.
                  
               
                     (2)
                  
                  
                     A 243/2012/EU európai parlamenti és tanácsi határozat (3) 6. cikkének (3) bekezdése szerint a tagállamok a saját spektrumhozadékuk létrehozása érdekében – a szolgáltatás- és technológiasemlegesség elvével összhangban – kötelesek támogatni az ECS-szolgáltatók által végzett olyan, rendszeres fejlesztéseket, amelyek célja a legújabb, leghatékonyabb technológia bevezetése.
                  
               
                     (3)
                  
                  
                     „Az összekapcsoltság a versenyképes digitális egységes piac szolgálatában: Úton a gigabitalapú európai információs társadalom felé” című bizottsági közlemény (4) az összekapcsoltság tekintetében új, a nagyon nagy kapacitású hálózatok széles körű kiépítése és használatbavétele révén elérendő uniós célkitűzéseket határoz meg. Az „5G Európa számára: cselekvési terv” című bizottsági közlemény (5) e célból megállapítja az uniós szintű fellépés szükségességét – ideértve többek között az 5G-s hálózatok által használandó spektrumnak a rádióspektrum-politikával foglalkozó csoport (RSPG) szakvéleménye alapján történő meghatározását és harmonizálását – annak érdekében, hogy 2025-re megvalósuljon a megszakítás nélküli 5G-lefedettség valamennyi városi területen és fő szárazföldi közlekedési útvonalon.
                  
               
                     (4)
                  
                  
                     Az 5G-s hálózatok európai bevezetésének stratégiai ütemterve kapcsán kibocsátott két szakvéleményében (2016. november 16. (6) és 2019. január 30. (7)) az RSPG megállapította: biztosítani kell, hogy a mobilhálózatok tekintetében már harmonizált valamennyi sávra vonatkozó műszaki és szabályozási feltételek alkalmasak legyenek az 5G használatára. A 2 GHz-es földfelszíni frekvenciasávpár is ezek közé tartozik.
                  
               
                     (5)
                  
                  
                     A Bizottság 2018. július 12-én a 676/2002/EK határozat 4. cikkének (2) bekezdése alapján megbízást adott a Postai és Távközlési Igazgatások Európai Értekezletének (CEPT), hogy vizsgálja felül az uniós szinten harmonizált egyes frekvenciasávokra – többek között a 2 GHz-es földfelszíni frekvenciasávpárra – vonatkozó harmonizált műszaki feltételeket, és dolgozzon ki a következő generációs (5G) földfelszíni vezeték nélküli rendszerek számára alkalmas, lehető legkevésbé korlátozó harmonizált műszaki feltételeket.
                  
               
                     (6)
                  
                  
                     2019. július 5-én a CEPT kiadta jelentését (72. sz. CEPT-jelentés). Ebben a 2 GHz-es földfelszíni frekvenciasávpárra a frekvenciaelrendezés és a blokkszéli maszk tekintetében olyan uniós szinten harmonizált műszaki feltételek bevezetését javasolta, amelyek alkalmasak annak biztosítására, hogy a sávot a következő generációs (5G) földfelszíni vezeték nélküli rendszerek használják. A CEPT 72. sz. jelentésének következtetése szerint a frekvenciaelrendezés alsó és felső frekvenciahatárán lévő 300 kHz-es védősáv eltávolítható.
                  
               
                     (7)
                  
                  
                     Meg kell jegyezni, hogy a 2 110–2 170 MHz-es frekvenciasávban a bázisállomások mellékhullám-tartománya a sávhatártól számított 10 MHz-től indul.
                  
               
                     (8)
                  
                  
                     A CEPT 72. sz. jelentése egyaránt foglalkozik a vezeték nélküli széles sávú elektronikus hírközlési szolgáltatások nyújtására alkalmas rendszerekben használt aktív és nem aktív antennarendszerekkel. Ezenkívül tárgyalja e rendszerek sávon belüli, valamint a szomszédos sávokban működő szolgálatokkal (például a 2 110 MHz alatt és a 2 200 MHz felett működő űrtávközlési szolgálatokkal) való együttélését. A 2 GHz-es földfelszíni frekvenciasávpár bármilyen új használata esetén továbbra is biztosítani kell a szomszédos frekvenciasávokban működő meglévő szolgálatok védelmét.
                  
               
                     (9)
                  
                  
                     A CEPT 72. sz. jelentésének következtetéseit Unió-szerte alkalmazni kell, és tagállami szinten haladéktalanul végre kell hajtani. Ez elősegítené a 2 GHz-es földfelszíni frekvenciasávpárnak az 5G kiépítése során való rendelkezésre állását és használatát, egyúttal megfelelne a technológia- és szolgáltatássemlegesség elvének.
                  
               
                     (10)
                  
                  
                     E határozat vonatkozásában „a 2 GHz-es földfelszíni frekvenciasávpár kijelölésének és rendelkezésre bocsátásának” fogalma a következő lépéseket jelenti: i. a frekvenciafelosztásra vonatkozó nemzeti jogi keret kiigazítása annak érdekében, hogy az kiterjedjen e sávnak az e határozatban megállapított harmonizált műszaki feltételeknek megfelelően tervezett használatára; ii. minden olyan szükséges intézkedés kezdeményezése, amely a szükséges mértékben biztosítja a sávon belül már meglévő használattal való együttélést; iii. a megfelelő intézkedések kezdeményezése e sávnak az uniós szinten alkalmazandó jogi kerettel és azon belül az e határozat szerinti harmonizált műszaki feltételekkel összhangban álló használata lehetővé tétele céljából, szükség esetén az érdekelt felekkel folytatott konzultáció indításával.
                  
               
                     (11)
                  
                  
                     A tagállamoknak indokolt esetben elegendő időt kell biztosítani arra, hogy a meglévő engedélyeket hozzáigazítsák az új műszaki feltételek általános paramétereihez.
                  
               
                     (12)
                  
                  
                     Tagállamok közötti és harmadik országokkal kötött határövezeti megállapodásokra is szükség lehet annak biztosításához, hogy a tagállamok oly módon ültessék át az e határozatban foglalt paramétereket, hogy elkerüljék a káros zavarást, növeljék a spektrumhatékonyságot és megakadályozzák a spektrumhasználat széttagoltságát.
                  
               
                     (13)
                  
                  
                     A 2012/688/EU határozatot ezért ennek megfelelően módosítani kell.
                  
               
                     (14)
                  
                  
                     Az e határozatban előírt intézkedések összhangban vannak a 676/2002/EK határozat által létrehozott Rádióspektrum-bizottság véleményével,
                  
               ELFOGADTA EZT A HATÁROZATOT:
         
            1. cikk
            A 2012/688/EU határozat a következőképpen módosul:
            
                        1.
                     
                     
                        A 2. cikk (1) és (2) bekezdésének helyébe a következő szöveg lép:
                        
                           „(1)   A tagállamok az e határozat mellékletében megállapított paramétereknek megfelelően az elektronikus hírközlési szolgáltatások nyújtására alkalmas földfelszíni rendszerek számára – nem kizárólagos jelleggel – kijelölik és rendelkezésre bocsátják a 2 GHz-es földfelszíni frekvenciasávpárt.
                        
                        
                           (2)   2026. január 1-jéig a tagállamoknak nem kell alkalmazniuk a melléklet B. szakaszában meghatározott általános paramétereket a 2 GHz-es földfelszíni frekvenciasávpárba tartozó spektrum földfelszíni elektronikus hírközlő hálózatok általi használatára vonatkozó, e határozat hatálybalépésének időpontjában meglévő jogok tekintetében, amennyiben e jogok gyakorlása nem akadályozza meg a frekvenciasávnak a mellékletben foglaltaknak megfelelő, a piaci kereslet függvényében történő használatát.”
                        
                     
                  
                        2.
                     
                     
                        A 3. cikk a következő albekezdéssel egészül ki:
                        „A tagállamok 2021. április 30-ig jelentést tesznek a Bizottságnak e határozat végrehajtásáról.”
                     
                  
                        3.
                     
                     
                        A melléklet helyébe e határozat mellékletének szövege lép.
                     
                  
         
            2. cikk
            Ennek a határozatnak a tagállamok a címzettjei.
         
         
            Kelt Brüsszelben, 2020. május 6-án.
            
               
                  a Bizottság részéről
               
               Thierry BRETON
               
                  a Bizottság tagja
               
            
         
         
            (1)  HL L 108., 2002.4.24., 1. o.
         
         
            (2)  A Bizottság 2012/688/EU végrehajtási határozata (2012. november 5.) az 1 920–1 980 MHz-es és a 2 110–2 170 MHz-es frekvenciasávnak az Unióban elektronikus hírközlési szolgáltatások nyújtására alkalmas földfelszíni rendszerek érdekében történő harmonizálásáról (HL L 307., 2012.11.7., 84. o.).
         
            (3)  Az Európai Parlament és a Tanács 243/2012/EU határozata (2012. március 14.) egy többéves rádióspektrum-politikai program létrehozásáról (HL L 81., 2012.3.21., 7. o.).
         
            (4)  A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának: Az összekapcsoltság a versenyképes digitális egységes piac szolgálatában: Úton a gigabitalapú európai információs társadalom felé (COM(2016) 587 final).
         
            (5)  A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának: 5G Európa számára: cselekvési terv (COM(2016) 588 final).
         
            (6)  A „Strategic Roadmap Towards 5G for Europe: Opinion on spectrum related aspects for next-generation wireless systems (5G) (RSPG 1st opinion on 5G)” (Az 5G-s hálózatok európai bevezetésének stratégiai ütemterve: Szakvélemény a következő generációs (5G-s) vezeték nélküli rendszerek spektrummal kapcsolatos vonatkozásairól – az RSPG első szakvéleménye az 5G-ről) című, 2016. november 9-i RSPG16-032 végleges dokumentum.
         
            (7)  A „Strategic Spectrum Roadmap Towards 5G for Europe: Opinion on 5G implementation challenges (RSPG 3rd opinion on 5G)” (Az 5G-s hálózatok európai bevezetésének spektrumstratégiai ütemterve: Szakvélemény az 5G bevezetésével kapcsolatos kihívásokról – az RSPG harmadik szakvéleménye az 5G-ről) című, 2019. január 30-i RSPG19-007 végleges dokumentum.
      
      
         
            MELLÉKLET
            
               
                  
                     „MELLÉKLET
                     A 2. CIKK (1) BEKEZDÉSÉBEN EMLÍTETT PARAMÉTEREK
                     A.   FOGALOMMEGHATÁROZÁSOK
                     
                        Aktív antennarendszer, AAS: bázisállomás és antennarendszer olyan együttese, amelyben az amplitúdó és/vagy az antennaelemek közötti fázis folyamatosan állítható, ami a rádiós környezet rövid idejű változásainak megfelelően változó antennakarakterisztikát eredményez. Ez nem foglalja magában a hosszabb időtartamú sugárnyaláb-formálást, például az antenna rögzített mértékű, lefelé irányuló elektromos megdöntését. Az AAS-bázisállomások esetében az antennarendszer a bázisállomás-rendszer vagy -termék beépített részét képezi.
                     
                        Nem aktív antennarendszer, nem-AAS: bázisállomás és antennarendszer olyan együttese, amely egy vagy több olyan antennacsatlakozóval rendelkezik, amelyek rádióhullámok sugárzása céljából egy vagy több különállóan tervezett passzív antennaelemhez kapcsolódnak. Az antennaelemekre juttatott jel amplitúdója és fázisa nem állítható folyamatosan a rádiós környezet rövid idejű változásainak megfelelően.
                     
                        Kisugárzott egyenértékű izotrop teljesítmény, EIRP: az antennára juttatott teljesítmény és az adott irányban az izotrop antennára vonatkoztatott nyereség (izotrop vagy abszolút nyereség) szorzata.
                     
                        Teljes kisugárzott teljesítmény, TRP: az összetett antenna által kisugárzott teljesítmény nagyságát határozza meg. Az antennarendszer bemenetére juttatott teljes vezetett teljesítménynek az antennarendszer veszteségeivel csökkentett értékével egyenlő. A TRP a tér minden irányába kisugárzott teljesítménynek az alábbi képlettel számított integrálja:
                     
                        
                     ahol P(θ,φ) az antennarendszer által a (θ,φ) irányba kisugárzott, az alábbi képlettel számított teljesítmény:
                     
                        P(θ, φ) = PTxg(θ, φ)
                     ahol PTx az antennarendszer bemenetére juttatott (wattban mért) vezetett teljesítmény, a g(θ,φ) pedig az antennarendszer (θ, φ) irányú nyeresége.
                     B.   ÁLTALÁNOS PARAMÉTEREK
                     A 2 GHz-es földfelszíni frekvenciasávpárban a frekvenciaelrendezés a következő:
                     
                                 1.
                              
                              
                                 A duplex üzemmód a frekvenciaosztásos duplex (FDD). A duplex távolság 190 MHz úgy, hogy a végfelhasználói állomás adása (felmenő irányú FDD) a sávpár 1 920 MHz-nél kezdődő és 1 980 MHz-nél végződő alsó részébe (»alsó sáv«), a bázisállomás adása (lejövő irányú FDD) pedig a sávpár 2 110 MHz-nél kezdődő és 2 170 MHz-nél végződő felső részébe (»felső sáv«) esik.
                              
                           
                                 2.
                              
                              
                                 A kijelölt blokkok mérete az 5 MHz egész számú többszöröse lehet (1). Az 1 920–1 980 MHz-es alsó sávban kijelölt blokkok alsó frekvenciahatárának vagy egybe kell esnie az 1 920 MHz-es alsó sávhatárral, vagy az 5 MHz egész számú többszörösével kell attól eltolva lennie. A 2 110–2 170 MHz-es felső sávban kijelölt blokkok alsó frekvenciahatárának vagy egybe kell esnie a 2 110 MHz-es alsó sávhatárral, vagy az 5 MHz egész számú többszörösével kell attól eltolva lennie. A kijelölt blokk mérete a 4,8 és 5 MHz közötti tartományban bárhol lehet, amennyiben a kijelölt blokk egy fent meghatározott 5 MHz-es blokk határain belülre esik.
                              
                           
                                 3.
                              
                              
                                 Az 1 920–1 980 MHz-es alsó sáv vagy annak részei használhatók csak felmenő irányú üzemre (2) a 2 110–2 170 MHz-es felső sávon belüli spektrummal való párosítás nélkül.
                              
                           
                                 4.
                              
                              
                                 A 2 110–2 170 MHz-es felső sáv vagy annak részei használhatók csak lejövő irányú üzemre (3) az 1 920–1 980 MHz-es alsó sávon belüli spektrummal való párosítás nélkül.
                              
                           
                                 5.
                              
                              
                                 A bázisállomások és a végfelhasználói állomások adásainak meg kell felelniük a C., illetve D. részben meghatározott műszaki feltételeknek.
                              
                           C.   BÁZISÁLLOMÁSOKRA VONATKOZÓ MŰSZAKI FELTÉTELEK – BLOKKSZÉLI MASZK
                     Az alábbi, bázisállomásokra vonatkozó, blokkszéli maszk (BEM) néven összefoglalt műszaki paraméterek a szomszédos hálózatok együttélésének biztosításához szükséges feltételek alapvető részét képezik az üzemeltetőik közötti kétoldalú vagy többoldalú megállapodások hiányában. Az ilyen hálózatok valamennyi érintett üzemeltetőjének megállapodása esetén kevésbé szigorú műszaki paraméterek is alkalmazhatók, feltéve, hogy az említett üzemeltetők továbbra is megfelelnek az egyéb szolgálatok, alkalmazások vagy hálózatok védelme céljából alkalmazandó műszaki feltételeknek, valamint a határövezeti koordinációból eredő kötelezettségeknek.
                     A BEM több elemből tevődik össze, amelyeket az 1. táblázat sorol fel. A blokkon belüli teljesítmény-határérték az üzemeltetőnek kijelölt blokkra vonatkozik. A blokkon kívüli elemeket a következők alkotják: az alapkövetelményi teljesítmény-határérték, amely más üzemeltetők spektrumának védelmére szolgál, valamint az átmeneti tartomány teljesítmény-határértéke, amely lehetőséget ad arra, hogy szűrők segítségével a teljesítményt a blokkon belüli teljesítmény-határértékről az alapkövetelményi teljesítmény-határértékre lehessen csökkenteni.
                     A nem-AAS és az AAS teljesítmény-határértékei külön-külön vannak megadva. Nem-AAS esetében a teljesítmény-határértékek az átlagos EIRP-re vonatkoznak. AAS esetében a teljesítmény-határértékek az átlagos TRP-re (4) vonatkoznak. Az átlagos EIRP-t és az átlagos TRP-t egy adott időtartamra és egy adott mérési frekvenciasáv-szélességre átlagolva kell mérni. Az időtartományban az átlagos EIRP- vagy az átlagos TRP-értéket a jelburstök aktív időtartamára vonatkozó átlagolás adja, ami a teljesítményszabályozó egyetlen beállításának felel meg. A frekvenciatartományban az átlagos EIRP- vagy az átlagos TRP-értéket a lenti 2., 3. és 4. táblázatban meghatározott mérési frekvenciasáv-szélességnek megfelelően kell meghatározni (5). Általánosságban és eltérő rendelkezés hiányában a BEM teljesítmény-határértékek az adott eszköz által kisugározott összegzett teljesítménynek felelnek meg, minden adóantennát beleértve, kivéve a nem-AAS-bázisállomásokra vonatkozó alapkövetelmények és átmeneti követelmények esetében, azok ugyanis antennánként vannak megadva.
                     
                        Blokkszéli maszk (BEM)
                     
                     
                        
                     
                        1. táblázat
                     
                     
                        A BEM-elemek meghatározása
                     
                     
                                 BEM-elem
                              
                              
                                 Meghatározás
                              
                           
                                 Blokkon belül
                              
                              
                                 Azt a blokkot jelenti, amelyre a BEM vonatkozik.
                              
                           
                                 Alapkövetelmény
                              
                              
                                 WBB ECS-hez használt spektrum a lejövő irányú FDD-frekvenciasávon belül, kivéve az üzemeltetőnek kijelölt blokkot és a kapcsolódó átmeneti tartományokat.
                              
                           
                                 Átmeneti tartomány
                              
                              
                                 Az üzemeltetőnek kijelölt blokk alatti 0–10 MHz-es és a blokk feletti 0–10 MHz-es, a lejövő irányú FDD-sávon belüli spektrum. Az átmeneti tartományok nem vonatkoznak a 2 110  MHz alatti és a 2 170  MHz feletti spektrumra.
                              
                           
                        
                     
                        2. táblázat
                     
                     
                        Nem-AAS- és AAS-bázisállomásokra vonatkozó, blokkon belüli teljesítmény-határértékek
                     
                     
                                 BEM-elem
                              
                              
                                 Frekvenciatartomány
                              
                              
                                 Nem-AAS-re vonatkozó EIRP-határérték
                              
                              
                                 AAS-re vonatkozó TRP-határérték
                              
                           
                                 Blokkon belül
                              
                              
                                 Az üzemeltető számára kijelölt blokk
                              
                              
                                 Nem kötelező.
                                 Amennyiben egy tagállam felső határt határoz meg, antennánként 65 dBm/(5 MHz) érték alkalmazható.
                              
                              
                                 Nem kötelező.
                                 Amennyiben egy tagállam felső határt határoz meg, cellánként 57 dBm/(5 MHz) érték (6) alkalmazható.
                              
                           
                        Magyarázat a 2. táblázathoz:
                     
                     A megfelelő blokkon belüli TRP-határértéket az ETSI TS 138 104 V15.6.0 szabvány F. mellékletének F.2. és F.3. szakaszában megadott iránymutatások alapján kell meghatározni 17 dBi antennanyereség és összesen nyolc nyalábformáló antennaelem alapján (9 dB-es skálafaktorral):
                     65 dBm/(5 MHz) – 17 dBi + 9 dB = 57 dBm/(5 MHz).
                     
                        3. táblázat
                     
                     
                        Nem-AAS- és AAS-bázisállomásokra vonatkozó blokkon kívüli alapkövetelményi teljesítmény-határértékek
                     
                     
                                 BEM-elem
                              
                              
                                 Lejövő irányú FDD-sávon belüli frekvenciatartomány
                              
                              
                                 Nem-AAS-re vonatkozó átlagos EIRP-határérték antennánként (7)
                                 
                              
                              
                                 AAS-re vonatkozó átlagos TRP-határérték cellánként (8)
                                 
                              
                              
                                 Mérési sávszélesség
                              
                           
                                 Alapkövetelmény
                              
                              
                                 Az alsó, illetve a felső blokkhatártól több mint 10 MHz távolságra lévő frekvenciák
                              
                              
                                 9 dBm
                              
                              
                                 1 dBm
                              
                              
                                 5 MHz
                              
                           
                        
                     
                        4. táblázat
                     
                     
                        Átmeneti tartományok blokkon kívüli teljesítmény-határértékei nem-AAS- és AAS-bázisállomások esetében
                     
                     
                                 BEM-elem
                              
                              
                                 Lejövő irányú FDD-sávon belüli frekvenciatartomány
                              
                              
                                 Nem-AAS-re vonatkozó átlagos EIRP-határérték antennánként (9)
                                 
                              
                              
                                 AAS-re vonatkozó átlagos TRP-határérték cellánként (10)
                                 
                              
                              
                                 Mérési sávszélesség
                              
                           
                                 Átmeneti tartomány
                              
                              
                                 A blokk alsó határától számított –10 MHz-től –5 MHz-ig
                              
                              
                                 11 dBm
                              
                              
                                 3 dBm
                              
                              
                                 5 MHz
                              
                           
                                 A blokk alsó határától számított –5 MHz-től 0 MHz-ig
                              
                              
                                 16,3 dBm
                              
                              
                                 8 dBm
                              
                              
                                 5 MHz
                              
                           
                                 A blokk felső határától számított 0 MHz-től +5 MHz-ig
                              
                              
                                 16,3 dBm
                              
                              
                                 8 dBm
                              
                              
                                 5 MHz
                              
                           
                                 A blokk felső határától számított +5 MHz-től +10 MHz-ig
                              
                              
                                 11 dBm
                              
                              
                                 3 dBm
                              
                              
                                 5 MHz
                              
                           
                        Magyarázat a 3. és 4. táblázathoz:
                     
                     Az AAS-bázisállomások nem kívánt sugárzásának vezetett teljesítményére (TRP) vonatkozóan az ETSI TS 138 104 (V15.6.0) szabvány F. mellékletének F.2. és F.3. szakaszában megállapított előírásokkal összhangban a blokkon kívüli TRP-határértékek összesen nyolc nyalábformáló antennaelemnek megfelelő értéken vannak meghatározva, ami a blokkon belüli esethez hasonlóan 8 dB különbséget eredményez az AAS és a nem-AAS között.
                     D.   VÉGFELHASZNÁLÓI ÁLLOMÁSOKRA VONATKOZÓ MŰSZAKI FELTÉTELEK
                     
                        5. táblázat
                     
                     
                        A végfelhasználói állomások BEM blokkon belüli teljesítmény-határértéke
                     
                     
                                 Legnagyobb átlagos blokkon belüli teljesítmény (11)
                                 
                              
                              
                                 24 dBm
                              
                           
                        Magyarázat az 5. táblázathoz:
                     
                     A tagállamok ettől a határértéktől egyes alkalmazások, pl. vidéki területeken található, állandóhelyű végfelhasználói állomások esetében eltérhetnek azzal a feltétellel, hogy az nem veszélyezteti más szolgálatok, hálózatok és alkalmazások védelmét, és teljesülnek a határövezeti kötelezettségek.
                  
               ”
            
               (1)  Tekintve, hogy az UMTS csatornaosztás 200 kHz, az UMTS általi használatra kijelölt blokk sávközépi frekvenciája a frekvenciaelrendezésben 100 kHz-cel eltolható a blokk középpontjához képest.
            
               (2)  Például kiegészítő felmenő irányú összeköttetés (SUL).
            
               (3)  Például kiegészítő lejövő irányú összeköttetés (SDL).
            
               (4)  A TRP az antenna által ténylegesen kisugárzott teljesítmény nagyságát határozza meg. Izotrop antennák esetében az EIRP és a TRP megegyezik.
            
               (5)  A megfelelőségi vizsgálat céljára alkalmazott mérőberendezések tényleges mérési sávszélessége a szóban forgó táblázatokban meghatározott mérési sávszélességnél lehet kisebb is.
            
               (6)  Többszektoros bázisállomások esetében az AAS kisugárzott teljesítményére vonatkozó határérték minden egyes szektorra alkalmazandó.
            
               (7)  A nem-AAS BEM-szint antennánként van meghatározva, és szektoronként legfeljebb négy antennából álló bázisállomás-konfigurációkra alkalmazható.
            
               (8)  Többszektoros bázisállomások esetében az AAS kisugárzott teljesítményére vonatkozó határérték minden egyes szektorra alkalmazandó.
            
               (9)  A nem-AAS BEM-szint antennánként van meghatározva, és szektoronként legfeljebb négy antennából álló bázisállomás-konfigurációkra alkalmazható.
            
               (10)  Többszektoros bázisállomások esetében az AAS kisugárzott teljesítményére vonatkozó határérték minden egyes szektorra alkalmazandó.
            
               (11)  Ez a teljesítmény-határérték EIRP-értékként van meghatározva az állandóhelyű és a beépített, illetve TRP-értékként a mobil és a nomadikus végfelhasználói állomásokra. Izotrop antennák esetében az EIRP és a TRP megegyezik. A szélsőséges környezeti feltételek melletti működést és a gyártási szórást figyelembe véve erre az értékre a harmonizált szabványokban meghatározott tűrés alkalmazandó.